Twee families begrawe geliefdesArgieffoto Twee gesinne wie se geliefdes vermoor is terwyl hulle opheffingswerk in ander lande gedoen het, se gedenkdienste vind vandag onderskeidelik in Pretoria en Bloemfontein plaas. ŉ Gedenkdiens vir Pierre Korkie vind om 10:00 by die Christian Revival Church in Uitsig, Bloemfontein plaas. Hy sal daarna tydens ŉ privaatseremonie begrawe word. Pierre Korkie Korkie en die Amerikaanse fotojoernalis Luke Somers is Saterdagoggend dood na ŉ mislukte poging om hulle van Al-Kaïda-militante te bevry. Gift of the Givers, wat gehelp het met onderhandelinge om hom vry te laat, het gesê Korkie is dood ŉ dag voordat hy veronderstel was om vrygelaat te word. Sy liggaam het Dinsdag in Suid-Afrika aangekom. Pierre en sy vrou, Yolande, is op 27 Mei 2013 in Taiz, Jemen ontvoer. Yolande is op 10 Januarie vrygelaat nadat Gift of the Givers haar vrylating onderhandel het. Korkie se ontvoerders het vroeër ŉ losprys van $3 miljoen (ongeveer R32 miljoen) vir sy vrylating geëis. Klik hier vir vorige berigte hieroor. In Pretoria vind daar om 09:00 ‘n gedenkdiens plaas vir Werner Groenewald en sy twee kinders, Jean-Pierre (17) en Rhodé (15). Die diens word by NG-kerk Moreletapark gehou. Werner Groenewald, sy vrou Hannelie en kinders Jean-Pierre en Rhodé Foto: muslims4jesus.wordpress.com Hul liggame het Woensdag in Suid-Afrika aangekom nadat hulle op 2 Desember in ’n Taliban-aanval by hul huis in Kaboel in Afghanistan doodgeskiet is. Groenewald en sy vrou, Hannelie, ŉ mediese dokter, het opheffingswerk vir Partnership in Academics & Development (PAD) in Kaboel gedoen. Sy was by ŉ kliniek waar sy as ŉ dokter gewerk het toe die aanval plaasgevind het. Hannelie het ook Woensdag na Suid-Afrika teruggekeer. Lees vorige berigte oor die voorval hier.